L’Udin compagn de Juve e il Palermo compagn dal Udin? Almancul cul pont di domande, la partide di nossere si pues metile a paragon cun chê di domenie stade a Turin. Se là vie la Juve parone di cjase e veve tignût di plui la bale, e veve tirât plui voltis in puarte e però ae fin l’unic gol al è stât chel dal Udin, cul Palermo la scuadre di balon furlane e à fat sù par jù compagn.
Salacor la iniziative di zûc dal Udin cuintri dai sicilians e je stade miôr di chê dai juventins: tal prin timp la formazion di Colantuono e cjape un gol cuasit a frêt, ma po e masane avonde zûc e e met adn une schirie di ocasions, in maniere mancul confusionale de Juve cuintri dal Udin. Però il risultât finâl al è identic, almancul tai numars.
L’Udin al à zuiât di plui e miôr de prime zornade. Te scree in campionât dal gnûf stadi ai blancs e neris si ur domandave alc di plui e chel lu àn fat, dal imprin ae fin de partide. Nol è stât avonde, par vie des imprecisions e soredut pal fat che il Palermo si à difindût ben e no mâl, massime un Sorrentino. Cun di plui i ospits a àn cjatât il gol dopo a pene vot minûts di zûc, judâts in cualchi maniere de pocje atenzion dai difensôrs blancs e neris sei su Vazquez, che cussì al à vût timp di prontâ il so cross inte maniere miôr, che su Rigon, che al à concludût cul cjâf cence fastidis.
Di chel moment indenant la bale le a zuiade soredut la scuadre furlane, dongje dal gol in particolâr cun Thereau in dôs ocasions ator dal minût numar 18 e po cun Zapata e cun Edenilson, che però a tirin fûr bersai.
La musiche e je compagne ancje tal secont timp, sei pe pression offensive che pe scarse precision dai tîrs di Bruno Fernandes e Zapata. Tai ultis vincj minûts l’Udin al zuie in undis cuintri dîs, par vie de espulsion di Struna, e cun tre pontis, stant che Colantuono al xonte ancje Di Natale a Thereau e Zapata, che si cjatin ancjemò dongje dal gol, cence però rivâ a fâlu.
La partide si siere cuntun risultât negatîf. Tal belanç però al è puest ancje pe continuitât dal zûc, par un ciert ordin tatic e pe costruzion di azions di gol. In negatîf une cierte proviodibilitât de manovre, cualchi disatenzion di masse e pocje fortune.
Nol jere di esaltâsi la setemane stade, nol è di demoralizâsi cumò.
fur_Latn fur_Latn fur_Latn fur_Latn fur_Latn fur_Latn fur_Latn